

Diane Steinová: Průvodce reiki
Táto kniha ma zaujala v momente, keď sa objavila v záplave ostatných kníh o reiki. Reiki je nádherná energia, ktorá otvára človeku nový svet; preto niet divu, že každá kniha o reiki, ktorá sa objaví na trhu, odhaľuje nové a zakaždým iné pohľady a zážitky s reiki. Doteraz však významne chýbala na trhu kniha, ktorá by poskytla základy reiki, podrobne vysvetlila jednotlivé stupne reiki a ešte k tomu navrch pridala určitú "nadstavbu" – doplňujúce energetické cvičenia. Tie pomôžu človeku, ktorý pracuje s reiki, rozšíriť vlastnú citlivosť a vnímavosť voči spirituálnemu svetu. Táto, nie tenučká:) kniha všetky tieto vlastnosti má. K tomu sa pridáva ešte mimoriadne zodpovedný a citlivý prístup prekladateľa, ktorý s vlastnou pokorou poskytuje dodatočné vysvetlenia z vlastnej praxe reikistu i aktívne meditujúceho človeka.
Pre mňa sa spojením týchto vlastností stáva táto kniha základnou učebnou pomôckou pre tých, ktorí chcú niekedy pracovať s reiki, alebo s energiami ako takými. Takisto by som ju odporúčala ľuďom, ktorí pracujú s inými energetickými systémami a chcú si rozšíriť svoje obzory. Pri niektorých duchovných cvičeniach, či už meditácii alebo opakovaní mantry dochádza k uvoľňovaniu energie cez ruky alebo celé telo a Diane Steinová veľmi jemne opisuje, čo všetko sa ešte dá s takouto energiou robiť. Ako autorka je skvelá v tom, že je v prvom rade liečiteľka a až potom reikistka. Na prvé miesto kladie človeka, jeho problémy a potom až prichádza systém, v určitých prípadoch kombinuje viacero systémov tak, aby vyriešila ťažkosti liečeného čo najšetrnejšou formou.
Na príbehoch, ktoré popisuje vo svojej knihe sa mi takisto páčil jej láskavý prístup nielen k pacientom, ale ku všetkým svojím žiakom a spolupracovníkom. Táto kniha dýcha príjemnou atmosférou a pomaly odhaľuje tajomstvá duchovného sveta. Nezahltí, ani nevyvoláva zbytočné senzácie. Je praktická a vôbec nevadí, že vznikla na opačnom konci sveta. Je plne využiteľná aj v našich končinách.
Pre mňa bola kvalitným čítaním a jednoznačne odporúčam záujemcom o reiki ako aj tým, ktorým už energia z rúk spontánne tečie :)
srpen 2012, www.baina.eu
© 1991-2023 VOLVOX GLOBATOR
Počet přístupů na tuto stránku: 4912